**ΟΜΙΛΙΑ ΠΡΩΘΥΠΟΥΡΓΟΥ Κ. ΜΗΤΣΟΤΑΚΗ**

**ΣΤΗΝ ΕΚΔΗΛΩΣΗ «Η ΕΛΛΑΔΑ ΤΟ 2040»**

*Αίθουσα Γερουσίας Βουλής των Ελλήνων*

*Δευτέρα, 18 Οκτωβρίου 2021*

Κυρίες και κύριοι,

Κατ’ αρχάς επιτρέψτε μου να εκφράσω εκ μέρους της Ελληνικής Κυβέρνησης, τα θερμά μου συγχαρητήρια για τη σπουδαία δουλειά την οποία έχετε κάνει στη δύσκολη, ομολογουμένως, προσπάθειά να αποτυπώσουμε τις μεγάλες προκλήσεις που αντιμετωπίζει η χώρα, σε έναν κόσμο που αλλάζει ταχύτατα και να κάνουμε προβλέψεις για το έτος 2040, χωρίς να καταφύγουμε στην αστρολογία ή στη μεταφυσική μαγεία, αλλά στηριζόμενοι σε πράγματα και δεδομένα που ήδη από σήμερα γνωρίζουμε.

Δεν είναι η πρώτη φορά που έχουν επιχειρηθεί στο παρελθόν αντίστοιχες προσπάθειες να αποτυπωθεί ο κόσμος, κάποιες δεκαετίες σε σχέση με το σημείο αναφοράς που ξεκίνησαν αυτές οι προσπάθειες.

To 1949, στη Γαλλία κυκλοφορούσε ένα βιβλίο με τίτλο «Η μεγάλη ελπίδα του 20ού αιώνα» και στόχο είχε να σκιαγραφήσει πώς θα ήταν ο κόσμος το 2000.

Στις σελίδες του, μάλιστα, περιείχε μερικές τολμηρές προβλέψεις, που αρκετές από αυτές επιβεβαιώθηκαν μέσα στις επόμενες δεκαετίες: τη μείωση, για παράδειγμα, των κοινωνικών ανισοτήτων.

Τη συνταξιοδότηση των εργαζομένων στα 35 χρόνια δουλειάς. Όπως και τη δυναμική ανάπτυξη της Ευρώπης, που θα ξεπερνούσε διαδοχικά κύματα κρίσεων.

Ο Ζαν Φουραστιέ, ο συγγραφέας της «Μεγάλης Ελπίδας», αποδείχθηκε, τότε, ένας απ’ τους πιο επιφανείς μελετητές των εξελίξεων. Δύσκολα, όμως, θα επαναλάμβανε την επιτυχία του, σήμερα.

Όχι μόνο γιατί ο κόσμος δεν κινείται, πλέον, με βάση το δίπολο των μεταπολεμικών υπερδυνάμεων. Ούτε γιατί, στο μεταξύ, έχουν αναδυθεί πρωτόγνωρα προβλήματα όπως η κλιματική κρίση ή το Δημογραφικό.

Όσο, κυρίως, γιατί αυτές οι νέες προκλήσεις μεταλλάσσονται. Και μέσα σε 24ωρα γίνονται υπερεθνικές.

Στην εξίσωση προστίθεται, επίσης, το χαρακτηριστικό της αντίφασης: έχουμε, για παράδειγμα, υπερπληθυσμό στον πλανήτη και υπογεννητικότητα στην Ευρώπη.

Αναπτυγμένες οικονομίες, αλλά με αυξημένο δημόσιο χρέος. Και πάμπτωχα κράτη δίπλα σε πάμπλουτες εταιρίες.

Σύγχρονες εκφάνσεις ανισοτήτων που επαναφέρουν στο προσκήνιο τη γεωστρατηγική. Και πάνω από όλα, υπάρχει η Τεχνολογία Επανάσταση, που αλλάζει διεθνείς συσχετισμούς, αλλά και την καθημερινότητα των ανθρώπων.

Αξίζει, νομίζω, μία ιδιαίτερη αναφορά στις 2 τελευταίες παραμέτρους, με το βλέμμα και στα εθνικά και στα ευρωπαϊκά συμφέροντα.

Γιατί απ’ τη μία πλευρά, ο ανταγωνισμός για τους ενεργειακούς πόρους κάνει εξαιρετικά επίκαιρη τη συζήτηση για την ανάγκη στρατηγικής αυτονομίας και κοινής άμυνας της ηπείρου μας.

Ενώ από την άλλη, η ψηφιακή ανάπτυξη γίνεται εργαλείο οικονομικής προόδου. Αλλά και πεδίο, όπου στο εξής θα δοκιμάζονται τα κοινωνικά δικαιώματα και η ίδια η σύγχρονη Δημοκρατία.

Η τεχνητή νοημοσύνη, η ανάλυση μεγάλων δεδομένων, τα δίκτυα επόμενης γενιάς, θα αλλάξουν ριζικά τη ζωή μας. Όμως, όσο πιο γρήγορα και δυναμικά θα αναπτύσσονται, τόσο θα βαθαίνει και το χάσμα μεταξύ εκείνων με πρόσβαση σε αυτά και όσων θα μένουν πίσω.

Γιατί η πρόσβαση στην τεχνολογία δεν μπορεί να αποτελεί, πια, προνόμιο των ελίτ. Συνιστά, ήδη, βασικό ανθρώπινο δικαίωμα, όπως θεωρείται, σήμερα, η δυνατότητα να έχει κανείς καθαρό νερό και ηλεκτρική ενέργεια.

Στις δυτικές κοινωνίες, άλλωστε, οι νέες ανισότητες αποκτούν όλο και πιο σύνθετη όψη. Η παγκόσμια ανακατανομή του πλούτου αμφισβητεί το κεκτημένο κάθε γενιάς να ζει καλύτερα απ’ την προηγούμενη.

Και πάνω σε αυτά τα σύνθετα δεδομένα οικοδομείται και το δημοκρατικό στοίχημα της εποχής: η είσοδος της τεχνολογίας να μην σημάνει έξοδο για κανέναν!

Και, αντίθετα, με την εξειδίκευση, τον αναπροσανατολισμό της Παιδείας και με την επιμόρφωση να διαμορφωθεί η νέα συμπεριληπτική κοινωνία.

Κυρίες και κύριοι,

Όλα τα παραπάνω θεωρώ ότι αποτυπώνουν συνοπτικά τη δυσκολία που υπάρχει να προσδιοριστεί η εικόνα του κόσμου και της χώρας μας το 2040. Δίνουν, ωστόσο, και τις κατευθύνσεις προς τις οποίες πρέπει να στραφούμε ενώπιον αυτής της διαδρομής.

Και από την άποψη αυτή, η σημερινή πρωτοβουλία της Επιτροπής «Ελλάδα 2021» είναι αυτό που λέμε «κρίσιμη και χρήσιμη». Γιατί η χώρα έχει μεγάλη ανάγκη από έγκυρες αναλύσεις, από τεκμηριωμένες προβολές τα επόμενα χρόνια. Σας αξίζουν, λοιπόν, σε όλες και σε όλους θερμά συγχαρητήρια.

Το πολύτιμο υλικό της προσπάθειας θα αποτελέσει, ασφαλώς, σοβαρή συνδρομή και στο έργο του «Foresight Greece». Του σχήματος, που σφυγμομετρεί τις μεγάλες παγκόσμιες τάσεις με ορίζοντα το 2040 και επεξεργάζεται τις ελληνικές απαντήσεις.

Η σύστασή του αποτελούσε, βεβαίως, κοινοτική υποχρέωση. Η δράση και το έργο του, ωστόσο, ανταποκρίνονται σε μια αληθινά εθνική ανάγκη. Γιατί, πράγματι, το αύριο διαμορφώνεται πάντα καλύτερα, όταν ανιχνεύεται σωστά από σήμερα.

Καθόλου τυχαία τα πρώτα συμπεράσματα της Επιτροπής, όπου διακρίνονται 7 «Μεγατάσεις» με καθοριστική επίδραση στα επόμενα χρόνια: Την οικολογική αναμόρφωση λόγω κλιματικής κρίσης. Την έλλειψη φυσικών πόρων και πρώτων υλών. Τη δημογραφική ανισορροπία.

Την εκτεταμένη αστικοποίηση. Την τεχνολογική πρόοδο και την υπέρ-συνδεσιμότητα. Την παγκόσμια διόγκωση της μεσαίας τάξης και της κατανάλωσης. Και, τέλος, τη μετατόπιση της οικονομικής επιρροής προς την Ανατολή και τον Νότο.

Όμως, επίσης καθόλου τυχαία, οι 7 αυτές τάσεις συνοδεύονται και από τρεις λέξεις: Μεταβλητότητα, Αβεβαιότητα, Επινοητικότητα.

Κάτι που σημαίνει ότι, κινούμενη σε ένα ασταθές διεθνές περιβάλλον, η στρατηγική της χώρας οφείλει πάντοτε να έχει εναλλακτικές λύσεις. Να παρακολουθεί τις μικρές αλλαγές που μπορεί να μεταβάλλουν την μεγάλη εικόνα.

Και, κυρίως, να παραμένει έτοιμη ώστε να εμπλουτίζει τη δράση της και να προσαρμόζεται στα δεδομένα με γνώμονα το δικό της συμφέρον. Αποδίδω μεγάλη σημασία στην αρετή της προσαρμοστικότητας, σε ατομικό, αλλά και σε εθνικό και κοινωνικό επίπεδο.

Όσο κι αν προσπαθήσουμε να προβλέψουμε το μέλλον, η διαχείριση του απρόοπτου θα παραμένει η μεγάλη πρόκληση της εποχής μας. Και επειδή καθώς φαίνεται οι κρίσεις οι οποίες αντιμετωπίζουμε δεν θα είναι περιστασιακά, αλλά ολοένα και πιο συχνά φαινόμενα, η δυνατότητα να μπορούμε γρήγορα να προσαρμοζόμαστε σε δεδομένα τα οποία θα αλλάζουν, πέρα και πάνω από αυτά που μπορούμε να προβλέψουμε, πιστεύω ότι θα αποτελέσει και τη διαχωριστική γραμμή που θα ξεχωρίσει τα κράτη που θα καταφέρουν να διακριθούν σε αυτόν το νέο κόσμο, από αυτά που θα μένουν πίσω.

Όλοι συμφωνούμε, πάντως, πως τα ενδεχόμενα τα οποία καταγράφονται, σήμερα, συγκροτούν αυτόματα και τις προτεραιότητες της επόμενης εικοσαετίας. Τα μεγάλα πεδία, όπου θα πρέπει να επικεντρωθεί η προσοχή και να συγκεντρωθεί η ενέργειά μας.

Κατευθύνσεις, που υπερβαίνουν κυβερνήσεις και θα πρέπει να υπηρετούνται με συνέπεια και συνέχεια. Γι’ αυτό, ίσως, και οι πολιτικές δυνάμεις θα ήταν καλό να τις θέσουν, στο εξής, εκτός κομματικού ανταγωνισμού.

Κατεύθυνση πρώτη. Η απεξάρτηση από τα ρυπογόνα καύσιμα και η δυναμική στροφή στην καθαρή ενέργεια. Μία επιλογή οικολογική, αλλά και οικονομική, αφού συνεπάγεται φθηνό ρεύμα για επιχειρήσεις και νοικοκυριά.

Ήδη, το χρονοδιάγραμμα απόσυρσης των λιγνιτικών μονάδων μέχρι το 2028 τηρείται.

Ενώ είναι έτοιμο και το σχέδιο για τη δίκαιη μετάβαση στη Δυτική Μακεδονία και την Πελοπόννησο. Όμως η περιπλοκότητα αυτής της μετάβασης και το αυξημένο κόστος που αυτή θα συνεπάγεται συνέχεια μας αιφνιδιάζει. Και μας βρίσκει, ενδεχομένως, στην ανάγκη να προσαρμοστούμε στιγμιαίες ή προσωρινές ασσυμετρίες, όπως αυτές που παρατηρούμε σήμερα στην αγορά του φυσικού αερίου.

Οι επενδύσεις σε ανανεώσιμες πηγές ενέργειας πολλαπλασιάζονται. Και η ηλεκτροκίνηση προχωρεί.

Κατεύθυνση δεύτερη. Η αναγέννηση της ελληνικής μεταποίησης και βιομηχανίας. Παρά την πανδημία, η βιομηχανική μας παραγωγή παρουσιάζει αύξηση πάνω από 6% και οι εξαγωγές μεγέθυνση 22% μόνο το τελευταίο τρίμηνο.

Κάτι που έφερε και μείωση της ανεργίας. Μεσοπρόθεσμα, λοιπόν, είναι εφικτός και ο στόχος έως το 2030 ο δευτερογενής τομέας να έχει πετύχει συμμετοχή τουλάχιστον κατά 15% στη διαμόρφωση του Ακαθάριστου Εθνικού Προϊόντος.

Κατεύθυνση τρίτη. Μετασχηματισμός της πρωτογενούς παραγωγής, με στόχους την αυτάρκεια, την προστασία της βιοποικιλότητας, αλλά και την ποιοτική διατροφή. Σε σύνδεση με τον Τουρισμό και τις εξαγωγές. Οι τελευταίες ήδη έχουν τριπλασιαστεί.

Ωστόσο, οι προοπτικές είναι πολύ μεγαλύτερες. Και νομίζω ότι μέχρι το 2027 θα ενισχυθούν τόσο από τα σχεδόν 20 δις της Νέας Αγροτικής Πολιτικής, όσο και από τα κεφάλαια του Σχεδίου «Ελλάδα 2.0» για την πράσινη και ψηφιακή γεωργία.

Κατεύθυνση τέταρτη είναι αυτό το οποίο ονομάζουμε τεχνολογική επανάσταση. Η καθιέρωση των τεχνολογιών αιχμής στη λειτουργία κράτους και επιχειρήσεων. Σήμερα, μέσω του gov.gr, παρέχονται περίπου 1.300 υπηρεσίες, στις οποίες συνεχώς προστίθενται και νέες.

Ενώ φέτος υπολογίζεται ότι οι ψηφιακές συναλλαγές θα φτάσουν τα 300 εκατομμύρια. Στον ίδιο δρόμο θα πρέπει να κινηθεί και ο ιδιωτικός τομέας, ιδίως οι μικρομεσαίες επιχειρήσεις. Άλλωστε η χώρα είναι, πλέον, και έδρα μεγάλων τεχνολογικών κολοσσών.

Κατεύθυνση πέμπτη. Και εδώ έχοντας το βλέμμα στο μέλλον, σχεδιάζουμε ένα νέο εκπαιδευτικό σύστημα, από τον νηπιακό σταθμό μέχρι το πανεπιστήμιο. Που θα καλλιεργεί τις δεξιότητες, την κριτική σκέψη και την εξειδίκευση, εξασφαλίζοντας εργασία με βάση τις ανάγκες της οικονομίας.

Με αξιολόγηση για όλους και για όλα. Και βάρος στην έρευνα και καινοτομία. Γι’ αυτό και στα επόμενα χρόνια έχει μεγάλη σημασία η ενίσχυση της επαγγελματικής εκπαίδευσης και της δια βίου μάθησης.

Κατεύθυνση έκτη, οι μεγάλες γεωπολιτικές εξελίξεις, αφορούν προφανώς τον κόσμο ολόκληρο, αφορούν όμως ειδικά και τη γειτονιά μας, τη Μεσόγειο. Γιατί όσο κι αν είναι δύσκολες οι προβλέψεις για το γεωστρατηγικό μέλλον, οι ενδείξεις του είναι παρούσες. Σε μία περιοχή με δύσκολους γείτονες, δεν υπάρχει νομίζω άλλη πορεία από το τρίπτυχο ακολουθούμε.

Δηλαδή, συμφωνίες συνεργασίας, υπό το φως του Διεθνούς Δικαίου. Εθνική αμυντική θωράκιση. Και διεθνείς συμμαχίες που ευνοούν τα ελληνικά συμφέροντα και την Ευρωπαϊκή Στρατηγική Αυτονομία.

Και κατεύθυνση έβδομη, το Δημογραφικό. Η επικείμενη απογραφή αναμένεται να δείξει 500.000 λιγότερους Έλληνες από όσους ήταν προ δεκαετίας.

Ο πλούτος της χώρας, ωστόσο, είναι πρώτα απ’ όλα οι άνθρωποί της. Γι’ αυτό και δεν αρκούν μόνο τα κίνητρα υπέρ της οικογένειας.

Στα χρόνια που έρχονται πρέπει να δούμε σοβαρά τόσο μέτρα που θα ευνοούν τις νέες γεννήσεις, όσο και πολιτικές που θα οδηγούν σε μία ασφαλή και δημιουργική ενσωμάτωση των αλλοδαπών κατοίκων της χώρας.

Κυρίες και κύριοι,

Οι 7 προτεραιότητες που σύντομα διέτρεξα, δεν ξεκινούν από το μηδέν, καθώς ήδη τις υπηρετούν μεταρρυθμίσεις που ήδη εφαρμόζονται.

Έχω επανειλημμένα τονίσει, άλλωστε, ότι το κυβερνητικό μας πρόγραμμα έχει διάρκεια τετραετίας και ορίζοντα δεκαετίας. Συνεπώς, θα μπορούσε κανείς να πει ότι διαπνέεται και από ένα εθνικό στρατηγικό όραμα εικοσαετίας, πέρα από θητείες και κομματικές εκπροσωπήσεις.

Από την άλλη πλευρά, οι επιλογές αυτές υπόκεινται στις συνεχείς αναπροσαρμογές που, κάθε φορά, απαιτεί η συγκυρία. Διατηρώντας, ωστόσο, τόσο την κεντρική τους στόχευση όσο και την αλληλεξάρτησή τους.

Γιατί, ασφαλώς, δεν υπάρχει ανάπτυξη δίχως φθηνή ενέργεια. Μεταποίηση χωρίς ποιοτική αγροτική παραγωγή. Πρόοδος μιας χώρας δίχως Παιδεία και ψηφιακό κράτος. Ενώ, βέβαια, τίποτα από όλα αυτά δεν ισχύει χωρίς ανεξαρτησία και ασφάλεια σε έναν πληθυσμό που θα ακμάζει.

Υπάρχουν, τέλος, και επερχόμενες πλανητικές προκλήσεις, όπως η κλιματική κρίση, η τεχνολογική επανάσταση και η αναδιάταξη του παγκόσμιου χάρτη συμφερόντων, οι οποίες μας καλούν σε οριζόντιες δράσεις.

Κι αυτές, ακριβώς, υπηρετούν η ίδρυση Υπουργείου Πολιτικής Προστασίας δίπλα στο χαρτοφυλάκιο του Περιβάλλοντος. Η ψηφιακή διακλάδωση σ’ όλες τις κρατικές λειτουργίες με ανάλογο προσανατολισμό της εκπαίδευσης.

Και το ίδιο, η πολιτική άμυνας και εξωτερικής μας πολιτικής.

Βεβαίως, στις προκλήσεις του σήμερα και του αύριο, αξίζουν να προστεθούν και τα διδάγματα της πανδημίας. Με πρώτο, το ότι θα είμαστε πάντα ευάλωτοι απέναντι στο απρόοπτο.

Δεύτερον, ότι η Ευρώπη όταν συνεργάζεται, πάντα πετυχαίνει. Από τα δωρεάν εμβόλια και το Ευρωπαϊκό Πιστοποιητικό μέχρι το Ταμείο Ανάκαμψης. Μια κατάκτηση που πρέπει να γίνει κεκτημένο.

Και τρίτον, ότι η εμπιστοσύνη στην επιστήμη φέρνει αποτελέσματα και επιταχύνει την καινοτομία για το καλό όλων.

Με αυτές τις σκέψεις, χαιρετίζω την πρωτοβουλία της Επιτροπής «Ελλάδα 2021», προσδοκώντας να μελετήσω τις εισηγήσεις της για την Ελλάδα του 2040.

Άλλωστε, αν φέτος γιορτάζουμε τα 200 χρόνια της ελευθερίας μας διεκδικώντας την εθνική μας αυτογνωσία, το 2040 θα κλείνει ένας αιώνας από τον αγώνα των Ελλήνων κατά του φασισμού.

Ας διαμορφώσουμε από τώρα τις συνθήκες, ώστε να υποδεχθούμε και εκείνο το ορόσημο σε μία χώρα ακόμη πιο ισχυρή, δίκαιη και ευημερούσα.

Σας ευχαριστώ.